“ምነው ለአንዲት ሰዓት አሜሪካዊ ሆኜ በሞትኩ!” ብዬም ለማይረባ ምኞት ራሴን ትንሽ አስጨነቅሁ፡፡ ዴሞክራሲ ፍጹምነት ባይኖረውም “ወደው የዋጡት ቅልጥም ከብርንዶ ይጥም” እንዲሉ ነውና አሜሪካውያን በዚያ ዓይነት ሰላማዊ የምርጫ ሂደት የፈለጉትን ሰው ለሥልጣን ሲያበቁ ሳይ በኔው ሸፋፋ ዕድል ተበሳጨሁ፡፡ “ቀጥ ያለ ሲጠፋ ይመለመላ ጎባጣ” ያሉም ነበሩ፡፡ ይህ ምርጫ ከመነሻው ጀምሮ ብዙ አነጋግሯል፡፡ የኛዎቹ ማፈሪያ ማፊያዎች በቅጡ ማጭበርበር እንኳን ተስኖኣቸው ታች አምና 100 በ100 አሸነፍን አሉን፤ በወራት ውስጥ ግን የዚያን ግልባጭ እንደቋቁቻ እዚያና እዚህ በሚፈነዳዱ ሕዝባዊ እምቢተኝነቶቹ አማካይነት በግልጽ ተመለከትን፡፡ “እነዚህ አሳፋሪ ወያኔዎች ስለ አሳማኝ ማጭበርበርና ማምታታት የሆነ ትምህርት ቤት ገብተው ቢማሩ ምን ነበረበት” አልኩ፡፡ ማጭበርበር እኮ አርት ነው፤ ሁሉም ሰው አይችለውም፡፡ የወያኔዎች ደግሞ የተለዬ ነው፡፡ እንኳንስ እግዜርን ሰይጣንንም የማያሳምን የሌባ ዓይነ ደረቅ የቁጩ ሥራ ነው የሠሩት፡፡ ድራማ ከሕይወት ምንጭና ባህር የሚቀዳ የእውነተኛው ዓለም ነጸብራቅ ነው፡፡ አንድ ድራማ በቁሙ ማለትም እንዳለ እውነት ሊሆን ይችላል ተብሎ አይጠበቅም – መነሻው ግን እውነት፣ ሕይወትና ውበት ነው፡፡ ጥሩ ድራማ ማለት እንግዲህ በተዓማኒነቱ ለእውነት እጅግ የቀረበና ሰውን ማዕከል ያደረገ መሆን ሲኖርበት ነው፡፡
